Lars Boje Mathiesen (NB), 2021-12-22:
Og når det er en, der er lavet af Socialdemokratiet med fingeraftryk af socialisterne, er der jo ikke nogen overraskelse, at vi i Nye Borgerlige ikke kan være med, og så er der ikke grund til at bruge mere tid på det.
Mange af disse udfordringer forsøger vi at løse, ikke specifikt med de forslag, som vi har til denne finanslov, men generelt set med den økonomiske plan, vi har lagt frem, den retning, vi har lagt frem i Nye Borgerlige, for en langsigtet ny økonomisk plan og for en ny retning for, hvordan det offentlige skal køres, og hvilken frihed borgerne skal have.
Der er i vores plan et helt centralt element, som jeg gerne vil fokusere på her i dag, og det handler om at rydde op i det massive og mangeårige frås og den fejlprioritering, der er foregået i det offentlige.
Det er et ambitiøst projekt, men det er også et nødvendigt projekt.
Vi har forpligtet os til i vores plan at finde for 6 mia. kr. frås og unødvendig brug af skattekroner hvert år.
I Nye Borgerlige siger vi det, vi mener, og vi gør det, vi siger.
Derfor tager vi også det første skridt i år, og vi har fundet de lovede 6 mia. kr. på budgettet helt ned til de enkelte konkrete konti.
De 3 mia. kr. giver vi tilbage til borgerne i skatte- og afgiftslettelser, og de andre 3 mia. kr. målretter vi til reelle, mærkbare løft på specifikke områder i den offentlige, borgernære kernevelfærd.
Og i år er de her 3 mia. kr. fra fråsområdet hensat til at sænke registreringsafgiften på biler ned til maks. 85 pct. og en markant sænkelse af elafgiften.
Det er samlet for 5 mia. kr.
Nu er der måske nogle, der tænker: Hov, 5 mia. kr., hvordan kan de gøre det?
Derudover hæver vi ældrechecken for pensionisterne med de laveste indtægter, og det drejer sig om 7.500 kr. om året efter skat.
Der er også mange andre grupper, som faktisk bliver ramt i de her dage af stigende elpriser, varmepriser og andet, og vi vil kraftigt opfordre regeringen til at indkalde til nogle forhandlinger om, hvordan vi kan adressere det her problem, for det er et reelt problem, ikke kun for folk på overførselsindkomster og andre, ikke kun for pensionister, ikke kun for førtidspensionister, for det gælder også for en lang række andre mennesker, som er på fuldtidsjob, at de lige pludselig skal ud at finde potentielt 10.000, 15.000, 20.000 kr. på deres budget til det her.
De 3 mia. kr., som vi gerne vil bruge til at forbedre den grundlæggende kernevelfærd, anbefaler vi i år at bruge på sundhedsvæsenet til et massivt årligt løft ud over det planlagte.
For at sikre, at de midler, vi sender ud, ikke bare går til flere kolde timer, mere projekt og mere arbejde, som ikke går til den borgernære kernevelfærd, er der nogle betingelser, nogle retningslinjer, vi sætter på det her.
Det er ikke, fordi vi skal detailstyre det, men vi synes, det er fair at sætte nogle retningslinjer, nogle betingelser på.
Jeg synes, at det grundlæggende er en fremragende idé.
Jeg er en kæmpestor tilhænger af decentralisering.
Vi går faktisk skridtet lidt videre i Nye Borgerlige, ved at vi faktisk også sender pengene endnu mere decentralt ud end bare ud til kommunerne; vi sender dem helt ud til de enkelte institutioner, ud til de enkelte skoler, ud til de enkelte plejehjem.
Så vi er kæmpestore tilhængere af den tanke.
Jeg er meget, meget imod centralisering.